Komposiitorder

**Komposiitorder**, ka **liitorder** (ladina keeles *compositum* 'koostatud') on Rooma arhitektuuris esinev saledaima tüvesega ja visuaalselt kergeim klassikaline order, mille kapiteelis on kokku pandud joonia voluudid kapiteeli ülaosas ja korintose orderi akantuslehed nende all. Muus osas sarnaneb korintose orderiga. Komposiitkapiteel esineb Rooma, Bütsantsi ning lihtsustatuna eelromaani arhitektuuris, komposiitorderit omaette orderina on kasutatud renessanss- ja barokkarhitektuuris, samuti historitsismis.

## Kirjeldus
Komposiitorder on algselt olnud puhtalt sambakujundus, selle sokkel ja talastiku ehitus pole kindlaks määratud ja lähtub laiades joontes korintose orderi vastavatest osadest. Samba baas on vabalt kombineeritud ja vahel rohkemate rihvade ja mõigastega kui Vana-Kreeka orderites. Samba tüvese kujundus ja proportsioon järgivad korintose orderi kujundusmalli. Komposiitorderi rikkaliku ja lopsaka kujundusega kapiteelil allosas on korintose orderile iseloomulikud akantuselehtede read, nende kohal joonia kapiteeli diagonaalse asetusega voluudid rullumas üle munavööt- ja helmesnöörliistu.

## Ajaloost
Komposiitorder on Vana-Rooma arhitektuuri sünnitis. Seda tüüpi varaseid kapiteele leiab juba 1. sajandil eKr Pompei palestra sammastel. Umbes 40. aastal Kölnis püstitatud Pobliciuse hauamonumendil on varased komposiitkapiteelid selle nurgapilastritel. Rooma linnas leiab varaseimad komposiitkapiteelid Tituse võidukaarelt, mis valmis ajavahemikus 81.–90. aastail. Keiser Hadrianuse ajal levis toretseva komposiitorderi kasutamine kiiresti üle terve Rooma riigi ja sai korintose orderi kõrval eelistatud orderitüübiks riiklike ehitiste tarvis.

Alles renessanssarhitektid arendasid komposiitorderi iseseisvaks kindlate reeglitega orderiks. Nad uurisid klassikaliste orderite proportsioone ja suhteid ning määrasid Vitruviuse teostele toetudes kindlaks mõõtühikud, niinimetatud *moduli*, et kirjeldada samba alumise osa läbimõõdu ja samba kõrguse suhet. Komposiitorderi jaoks kehtis suhe 1:10 kuni 1:12 ja seega oli komposiitorderi sammas saledaim kõigist orderitest. Komposiitorderit mainitakse omaette orderina esimest korda 16. sajandi keskel arhitekt Sebastiano Serlio orderiõpetuses.

## Pildid
### Vana-Rooma ja Bütsantsi kunstis

Peristilo della Palestra Grande (Pompei, 2007) -1.jpg|Pompei suure palestra peristüüli sambad
RGM021.jpg|Pobliciuse hauamonument Kölnis
ArcoTitoCapComp2.jpg|Kapiteel Tituse võidukaarelt Roomas
Building with fish pond, winter palace, Hadrian&#039;s Villa, Tivoli (16104079496).jpg|Sammas Hadrianuse villas Tivolis
Composite capital1.jpg|Kapiteel Rooma-aegsest Efesosest
Euphrasian Basilica Capital 3.JPG|Hilisrooma-Bütsantsi komposiitkapiteel, Euphrasia basiilika Porečis Horvaatias


### Hilisemas kunstis

Palazzo Capitaniato Vicenza 14-09-08 n02.jpg|Palazzo Capitaniato, Vicenza, Andrea Palladio
Venezia - San Benedetto church 01.JPG|Pilaster Veneetsia San Benedetto kirikus
Santa Croce in Fossabanda, Pisa, capitello.JPG|Santa Croce in Fossabanda, Pisa
Brescia San Giovanni portale1 by Stefano Bolognini.JPG|Brescia, San Giovanni portaali kapiteel
Unterliezheim St. Leonhard Stuck 154.JPG|Rokokoosammas Baieris, komposiitkapiteel "ümberpööratud" voluutidega
Composite capital, Palace of Justice (today Ethnographic Museum), Budapest.jpg|Budapesti endise justiitspalee samba kapiteel


## Vaata ka
* Korintose order
* Joonia order
* Kolossaalorder

## Viited